b'\n_START_ARTICLE_\nZanzibar\n_START_SECTION_\nEtimologi\n_START_PARAGRAPH_\nPerkataan Zanzibar berasal daripada bahasa Arab Zanjib\xc4\x81r (\xd8\xb2\xd9\x86\xd8\xac\xd8\xa8\xd8\xa7\xd8\xb1), yang mana berpunca daripada Parsi Zang-b\xc4\x81r (\xd8\xb2\xd9\x86\xda\xaf\xd8\xa8\xd8\xa7\xd8\xb1), yang mana terdiri daripada Zang (\xd8\xb2\xd9\x86\xda\xaf, "Hitam") + b\xc4\x81r (\xd8\xa8\xd8\xa7\xd8\xb1, "pantai").\n_START_SECTION_\nPerlindungan British tamat, berkerajaan sendiri dan penggabungan dengan Tanganyika\n_START_PARAGRAPH_\nPada 10 Disember 1963, Perlindungan yang diberikan kepada Zanzibar sejak tahun 1890 telah ditamatkan oleh United Kingdom. United Kingdom tidak memberi kemerdekaan kepada Zanzibar, oleh kerana UK tidak pernah memiliki kedaulatan ke atas Zanzibar. Oleh itu, berdasarkan Akta Zanzibar 1963 di United Kingdom, UK menamatkan perlindungan dan membuat cadangan bagi pemerintahan sendiri sepenuhnya di Zanzibar sebagai sebuah negara merdeka di dalam Komonwel. Selepas Perlindungan dihapuskan, Zanzibar menjadi sebuah negara Raja Beperlembagaan di bawah Sultan. Walaubagaimanapun, sebulan kemudian, pada 12 Januari 1964 Sultan Jamshid bin Abdullah telah digulingkan semasa Revolusi Zanzibar. Sultan melarikan diri keluar negara, dan sistem Kesultanan digantikan dengan Republik Rakyat Zanzibar dan Pemba. Pada bulan April 1964, republik ini bergabung dengan tanah besar Tanganyika. Republik Bersatu Tanganyika dan Zanzibar kemudian ditubuhkan, dengan menggabungkan dua nama negara ini, menghasilkan Republik Bersatu Tanzania, di mana Zanzibar kekal menjadi wilayah separa-autonomi.\n_START_SECTION_\nDemografi\n_START_PARAGRAPH_\nBancian Tahun 2002 merupakan bancian terkini yang dilaporkan. Jumlah penduduk di Zanzibar adalah 984,625 orang \xe2\x80\x93 dengan kadar pertumbuhan tahunan pada kadar 3.1 peratus. Jumlah penduduk di Zanzibar City, yang mana merupakan kota terbesar adalah 205,870 orang._NEWLINE_Sekitar 2/3 penduduk atau 622,459 orang tinggal di Unguja (Pulau Zanzibar), dengan kebanyakkannya mendiami kawasan di sebelah barat. Selain Zanzibar City, bandar-baandar lain di Unguja termasuk Chaani, Mbweni, Mangapwani, Chwaka, dan Nungwi. Luar daripada bandar-bandar ini, kebanyakan penduduk tinggal di kampung-kampung kecil dengan bercucuk tanam dan menangkap ikan._NEWLINE_Jumlah penduduk di Pulau Pemba adalah 362,166 orang. Bandar terbesar di sini adalah Chake-Chake, dengan jumlah penduduk seramai 19,283 orang. Bandar-bandar kecil adalah Wete dan Mkoani._NEWLINE_Pulau Mafia, pulau utama lain di Kepulauan Zanzibar tetapi ditaddbir oleh tanah besar Tanzania (Tanganyka), mempunyai penduduk seramai 40,801 orang.\n_START_SECTION_\nAsal etnik dan bahasa\n_START_PARAGRAPH_\nRakyat Zanzibar datang dari pelbagai etnik. Penduduk tetap pertama di Zanzibar berkemungkinan adalah leluhur daripada Bantu Hadimu dan Tumbatu, yang mula tiba daripada tanak besar Tasik Besar Afrika sekitar tahun 1000AD. Mereka tergolong dalam pelbagai etnik dari tanah besar dan di Zanzibar, mendiami kampung-kampung kecil, dan tidak membentuk kelompok politik yang lebih besar._NEWLINE_Pada hari ini, Zanzibar ramai didiami oleh etnik Swahili and Bantu. Terdapat juga sejumlah penduduk berketurunan Arab selain India._NEWLINE_Penduduk Zanzibar bertutur dalam bahasa Swahili (Kiswahili) dan Bantu yang mana digunakan dengan meluas di kawasan Tasik Besar Afrika. Selain bahasa Inggeris, Swahili merupakan salah satu daripada dua bahasa rasmi di Tanzania. Ramai penduduk tempatan juga bertuutur dalam bahasa Perancis dan Itali.\n_START_SECTION_\nPemba\n_START_PARAGRAPH_\nPulau Pemba Island dipisajkan oleh Pulau Unguja dan benua Afrika oleh sebuah selat dalam dan memiliki sekumpulan fauna yang terhad, di sebabkan pengasingannya daripada tanah besar. Pulau ini merupakan tempat asal bagi keluang Pemba.\n_START_SECTION_\nJalan raya\n_START_PARAGRAPH_\nZanzibar mempunyai 1,600\xc2\xa0kilometer jalan raya, di mana 85% daripadanya adalah berturap dan separuh berturap. Selebihnya merupakan jalan tanah merah, yang mana dibaiki setiap tahun untuk menjadikan ia boleh dilalui sepanjang tahun. Bagi memastikan jaringan jalan raya ini boleh digunakan dan diselenggara pada sepanjang tahun, Zanzibar menubuhkan Lembaga Tabung Jalan Raya, yang mana terletak di Maisala bagi tujuan mengutip dana dan menyerahkan kepada Kementerian Komunikasi.\n_START_SECTION_\nPengangkutan awam\n_START_PARAGRAPH_\nTiada sistem pengangkutan awam yang dimiliki oleh kerajaan di Zanzibar. Sistem persendirian, Daladala, mengikut nama rasminya di Zanzibar, merupakan satu-satunya sistem pengangkutan awam. Istilah Daladala berasal daripada perkataan Kiswahili, DALA atau lima shilling semasa tahun 1970-an dan 1980-an apabila pengangkutan awam berkos lima shilling.\n_START_SECTION_\nPelabuhan\n_START_PARAGRAPH_\nTerdapat lima pelabuhan di pulau-pulau Unguja dan Pemba, kesemuanya dioperasikan dan dibangunkan oleh Perbadanan Pelabuhan Zanzibar._NEWLINE_Pelabuhan utama di Malindi, yang mengendalikan 90% perdagangan Zanzibar telah dibina pada tahun 1925. Pelabuhan ini dipulihkan antara tahun 1989 dan 1992 dengan bantuan kewangan daripada Kesatuan Eropah. Kontraktor daripada Itali, Salini Impregilo S.p.A., sepatutnya membina dermaga yang boleh bertahan selama 60 tahun; bagaimanapun, dermaga ini hanya dapat digunakan selama 11 tahun sebelum berderai dan rosak di sebabkan syarikat ini telah melencong daripada spesifikasi asal. Setelah pertikaian undang-undang yang panjang, pada tahun 2005 syarikat Itali ini telah diperintahkan oleh Mahkamah Timbang Tara Antarabangsa membayar kepada Zanzibar AS$11.6 juta. Pelabuhan ini sekali lagi dipulihkan antara tahun 2004 hingga 2009 dengan Euro 31 juta geran daripada Kesatuan Eropah. Kontrak telah dianugerahkan kepada M/S E. Phil and Sons daripada Denmark. Pengarah dalam syarikat ini telah mencadangkan pemulihan ini akan bertahan sekurang-kurangnya 50 tahun. Tetapi, pelabuhan ini sekali lagi menghadapi masalah termasuk tenggelam.\n_START_SECTION_\nMalapetaka maritim terburuk dalam sejarah Tanzania\n_START_PARAGRAPH_\nMV Spice Islander I telah karam pada 10 September 2011 selepas berlepas daripada pulau Unguja ke Pulau Pemba. Dalam sebuah laporan ke Dewan Perwakilan Zanzibar pada 14 Oktober 2011, Timbalan Presiden Kedua Zanzibar, Duta Seif Ali Iddi, mengatakan bahawa 2,764 orang hilang, 203 mayat berjaya ditemui, dan 619 penumpang berjaya diselamatkan. Ia merupakan malapetaka terburuk dalam sejarah Tanzania. Satu suruhanjaya presiden, tiga bulan selepas itu bagaimanapun melaporkan hanya 1,370 orang hilang, 203 mayat ditemui, dan 941 penumpang berjaya diselamatkan. Lebih muatan dipercayai menyebabkan feri ini karam.\n_START_SECTION_\nLapangan terbang\n_START_PARAGRAPH_\nLapangan terbang utama Zanzibar, Lapangan Terbang Antarabangsa Zanzibar, boleh mengendalikan pesawat penumpang besar sejak tahun 2011, yang mana melihat peningkatan jumlah penumpang dan kargo yang masuk dan keluar. Sejak penambahan jumlah kapasiti pada akhir tahun 2013, ia boleh mengendalikan sehingga 1.5 juta penumpang setahun. Pulau ini boleh dicapai dengan menggunakan penerbangan yang diusahakan oleh Auric Air, Kenya Airways, Qatar Airways, FlyDubai dan Coastal Aviation\n_START_SECTION_\nBudaya\n_START_PARAGRAPH_\nAcara paling terkenal di Zanzibar adalah Festival Filem Antarabangsa Zanzibar, yang juga dikenali sebagai Festival bagi negara-negara Dhow.. Pada setiap bulan Julai, acara ini memaparkan sedutan seni Pantai Swahili terbaik, termasuk muzik kegemaran Zanzibar, Taarab._NEWLINE_Ciri-ciri senibina penting di Stone Town adalah rumah Livingstone, Dispensari Lama Zanzibar, Jambatan Guliani, Ngome kongwe (Kubu Lama Zanzibar) dan House of Wonders. Bandar Kidichi memaparkan Mandian Parsi Hamamni, yang dibina oleh imigran daripada Shiraz, Iran semasa pemerintahan Barghash bin Said._NEWLINE_Zanzibar juga merupakan satu-satunya tempat di negara Afrika Timur yang mempunyai rumah penempatan terlama yang dikenali sebagai flat Michenzani yang dibina dengan bantuan Jerman Timur semasa tahun 1970-an untuk menyelesaikan masalah perumahan di Zanzibar.\n_START_SECTION_\nSukan\n_START_PARAGRAPH_\nBolasepak merupakan sukan paling popular di Zanzibar, dengan seliaan oleh Persatuan Bolasepak Zanzibar. Zanzibar merupakan anggota bersekutu dalam Konfederasi Bolasepak Afrika (CAF), tetapi tidak di bawah FIFA. Ini bermakna pasukan bolasepak kebangsaan Zanzibar tidak layak untuk bertanding dalam persaingan peringkat negara CAF, seperti Piala Negara Afrika, tetapi kelab-kelab bolasepak Zanzibar bermain dalam pertandingan di peringkat Piala Konfederasi CAF dan Liga Juara CAF._NEWLINE_Pasukan kebangsaan terlibat dalam kejohanan bolasepak bukan FIFA seperti Piala Wild FIFI, dan Piala ELF. Di sebabkan Zanzibar bukan anggota FIFA, pasukan mereka tidak layak bertanding dalam Piala Dunia FIFA._NEWLINE_Persatuan Bolasepak Zanzibar juga menganjurkan Liga Perdana untuk kelab-kelab teratas, yang mana diwujudkan pada tahun 1981._NEWLINE_Sejak tahun 1992, terdapat juga sukan Judo di Zanzibar. Pengasasnya, Mr. Tsuyoshi Shimaoka telah mewujudkan sebuah pasukan kuat yang terlibat dalam pertandingan di peringkat negara dan antarabangsa. Pada tahun 1999, Persatuan Judo Zanzibar (Z.J.A.) telah didaftarkan dan menjadi anggota aktif dalam Jawatankuasa Olimpik Tanzania dan Persekutuan Judo Antarabangsa._NEWLINE_Pada bulan Mac 2013, Zanzibar Shotokan Karate (ZASHOKA) telah menyertai Persekutuan Karate Shotokan Antarabangsa (ISKF).'